Predkladacia správa

Predkladaný materiál je spracovaný na základe bodu C.16 uznesenia vlády Slovenskej republiky číslo 963/2004 k návrhu rozpočtu verejnej správy na roky 2005 až 2007, príloha č.7, bod 3, v ktorom sa ukladá ministrom:

„pri stavbách, u ktorých v priebehu realizácie skutočná obstarávacia cena dosiahne 100 mil. Sk z dôvodu zmien v projektovej dokumentácii a navyše prác z titulu rozšírenia, resp.                 zmien stavebných objektov, prevádzkových súborov, resp. iných zmien, sa zdôvodnenie zvýšenia ceny predkladá na posúdenie a rozhodnutie vlády; posúdenie a rozhodnutie vlády sa vyžaduje aj v prípadoch zvýšenia obstarávacej ceny z uvedeného dôvodu pri stavbách obstarávaných z individuálneho výdavku“.

Predkladaný materiál rieši návrh na zvýšenie obstarávacích nákladov rozostavanej stavby ŠÚKL Bratislava „Prístavba a nadstavba Štátneho ústavu pre kontrolu liečiv v Bratislave“ z titulu navyše prác. Stavba je financovaná v rámci individuálnych výdavkov z prostriedkov štátneho rozpočtu kapitoly Ministerstva zdravotníctva SR. Materiál súčasne zohľadňuje aj vplyv precenenia stavebných prác použitím indexov publikovaných Štatistickým úradom Slovenskej republiky ako aj vplyv zmeny sadzby DPH k 1. 1. 2004. Pôvodné schválené obstarávacie náklady podľa projektovej dokumentácie pre územné konanie predstavujú 137,4 mil. Sk. Pri zohľadnení doterajšieho priebehu jej výstavby a zámeru stavbu dofinancovať z kapitálových výdavkov štátneho rozpočtu kapitoly Ministerstva zdravotníctva SR v roku 2005, konečné náklady stavby vyplývajúce z projektovej dokumentácie pre stavebné konanie, výsledku verejného obstarávania a úprav o uvedené vplyvy prestavujú 213,0 mil. Sk.

	   Predkladaný návrh nemá dopad na verejné financie, zamestnanosť, stav životného prostredia a podnikateľské prostredie. Finančné prostriedky z titulu prác navyše budú zabezpečené v rámci kapitálových výdavkov štátneho rozpočtu rozpočtovej kapitoly Ministerstva zdravotníctva SR na rok 2005.
        
	   Materiál sa predkladá na rokovanie vlády bez rozporov, nie je ho potrebné prerokovať v žiadnych poradných orgánoch a po schválení vládou nie je ho potrebné predložiť inému orgánu.